หลอกลงทุนทองคำ
โดย...ชัตน์วรี (shewarat@hotmail.com)
23 ต.ค. 2558

โดย...ชัตน์วรี ([email protected])
ข่าวแชร์ลูกโซ่...มิจฉาชีพหลอกลงทุนซื้อขายหุ้นในต่างประเทศ เก็งกำไรอัตราแลกเปลี่ยนเงินตราต่างประเทศ ซื้อขายน้ำมัน-ทองคำ สินค้าเกษตร ยังเป็นข่าวมาอย่างต่อเนื่อง และมีคนตกเป็นเหยื่ออยู่เสมอ
เมื่อเร็วๆ นี้ กรมสอบสวนคดีพิเศษ (ดีเอสไอ) ได้จับกุมแกนนำขบวนการแชร์ลูกโซ่หลอกลวงให้ลงทุนในทองคำ (เพกาซัส) ในพื้นที่ อ.หาดใหญ่ จ.สงขลา ซึ่งมีผู้เสียหายที่หลงเชื่อกว่า 1,000 คน คิดเป็นมูลค่าความเสียหายไม่ต่ำกว่า 500 ล้านบาท
ปัจจุบัน...การชักชวนให้ลงทุน “ซื้อขายทองคำในต่างประเทศ” ซึ่งไม่มีกฎหมายไทยรับรอง แต่กลุ่มมิจฉาชีพก็ได้ชักจูงให้ร่วมลงทุนโดยอ้างว่ามีการทำสัญญาในการร่วมลงทุน เพื่อสร้างความน่าเชื่อถือ ประกอบกับการเสนอการจ่ายผลตอบแทนในรูปแบบต่างๆ ที่สูงกว่าการลงทุนประเภทอื่นๆ ได้เงินเร็ว และหากสามารถที่จะชักจูงสมาชิกมาลงทุนเพิ่มก็ยิ่งได้ผลตอบแทนเพิ่มขึ้น 
“มิจฉาชีพ” เหล่านี้ได้พัฒนารูปแบบการดำเนินธุรกิจอย่างหลากหลายเพื่อหลบหลีกกฎหมาย โดยเฉพาะการชักชวนให้ลงทุนในรูปแบบการซื้อทองคำออนไลน์ โดยอ้างว่าเป็นนายหน้าซื้อขายทองคำจากต่างประเทศ มีการโฆษณาว่าจะให้ผลตอบแทนและค่าตอบแทนจากการแนะนำสมาชิกสูงถึง 30% โดยกำหนดเงินลงทุนเริ่มต้น 1 แสนบาท ทำธุรกรรมผ่านทางบัญชีธนาคารของต่างประเทศ มีการจัดประชุมสัมมนา และให้ผู้ที่ประสบความสำเร็จมาพูดเพื่อสร้างแรงบันดาลใจ 
หลายคนที่ตกเป็นเหยื่อหลงเชื่อแก๊งมิจฉาชีพที่หลอกให้ลงทุน ส่วนหนึ่งเพราะเกิดจากความโลภ ต้องการจะหาเงินด้วยวิธีการง่ายๆ กำไรงามๆ โดยขาดความรอบคอบและหลงกับผลตอบแทนที่เอามาหลอกล่อ 
อย่างไรก็ตาม หากสนใจและต้องการที่จะลงทุนจริงก็ต้องศึกษาหาข้อมูล ซึ่งการทำธุรกิจซื้อขายทองคำออนไลน์ที่ถูกต้องตามกฎหมายก็มี แต่ต้องได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และต้องเป็นสมาชิกของสมาคมค้าทองคำ แต่หากการเป็นตัวแทนซื้อขายหรือนายหน้านั้นมิได้รับอนุญาต ผู้ลงทุนจะมีความเสี่ยงสูงที่จะถูกหลอกลวงและสูญเสียเงิน
หากใครสงสัยและแจ้งเบาะแส สามารถติดต่อส่วนป้องปรามการเงินนอกระบบ สศค. โทร. 1359 สมาคมค้าทองคำ 02-675-8000 ศูนย์คุ้มครองผู้ใช้บริการทางการเงิน (ศคง.) โทร. 1213 ก.ล.ต. โทร. 1207